M. Rehák, poslanec: (2003-01-15):
Predseda Národnej rady Slovenskej republiky pridelil návrh na odvolanie a voľbu viceprezidenta a členov Prezídia Fondu národného majetku Slovenskej republiky rozhodnutím č. 109 z 9. januára 2003 na prerokovanie do 10. januára 2003 výboru pre hospodárstvo, privatizáciu a podnikanie. Výbor Národnej rady Slovenskej republiky pre hospodárstvo, privatizáciu a podnikanie na svojom zasadnutí 9. januára 2003 v nadväznosti na § 31 ods. 2 zákona č. 92/1991 Zb. o prevode majetku štátu na iné osoby v znení neskorších predpisov prerokoval návrh vlády Slovenskej republiky na odvolanie viceprezidenta a členov Prezídia Fondu národného majetku a svojím uznesením č. 41 z 9. januára 2003 výbor odporučil Národnej rade Slovenskej republiky odvolať tajným hlasovaním pána Pavla Hulíka z funkcie viceprezidenta Prezídia Fondu národného majetku a Ivána Farkasa, Ivana Pramuka, Dušana Jurčáka, Jozefa Zaťka, Ľubomíra Skaloša z funkcie členov Prezídia Fondu národného majetku. Na základe návrhu vlády Slovenskej republiky Výbor Národnej rady Slovenskej republiky pre hospodárstvo, privatizáciu a podnikanie na svojom zasadnutí 9. januára 2003 prerokoval tiež návrh vlády Slovenskej republiky na voľbu viceprezidenta a členov Prezídia Fondu národného majetku Slovenskej republiky. Výbor Národnej rady Slovenskej republiky pre hospodárstvo, privatizáciu a podnikanie svojím uznesením č. 41 z 9. januára 2003 odporučil Národnej rade Slovenskej republiky podľa § 31 ods. 2 zákona č. 92/1991 Zb. o podmienkach prevodu majetku štátu na iné osoby v znení neskorších predpisov zvoliť tajným hlasovaním za viceprezidenta Prezídia Fondu národného majetku Slovenskej republiky Daniela Végha a ďalších 5 členov Prezídia Fondu národného majetku Juraja Plechla, Mikuláša Kačaljaka Milana Krajniaka, Stanislava Janotu a Františka Stana. Ďalšie návrhy výbor v období, keď prerokovával daný materiál, neobdržal. Podľa § 31 ods. 2 zákona č. 92/1991 Zb. o prevode majetku štátu na iné osoby v znení neskorších predpisov prezidenta Prezídia, viceprezidenta Prezídia a ďalších 7 členov Prezídia volí a odvoláva na návrh vlády alebo výboru Národnej rady Slovenskej republiky Národná rada tajným hlasovaním. Výbor Národnej rady Slovenskej republiky pre hospodárstvo, privatizáciu a podnikanie prerokoval uvedené návrhy 9. januára a uznesením č. 41 odporučil Národnej rade Slovenskej republiky vykonať voľbu viceprezidenta Prezídia a 5 členov Prezídia Fondu národného majetku Slovenskej republiky. Následne rokoval gestorský výbor a gestorský výbor na základe svojho rokovania v súlade s § 126 ods. 1 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky tajným hlasovaním, tak ako som už uviedol, odvolať Pavla Hulíka z funkcie viceprezidenta Prezídia Fondu národného majetku a Ivána Farkasa, Ivana Pramuka, Dušana Jurčáka, Jozefa Zaťka, Ľubomíra Skaloša z funkcie členov Prezídia Fondu národného majetku – po uskutočnení tajného hlasovania výbor odporúča Národnej rade Slovenskej republiky prijať návrh uznesenia, ktorý je v prílohe č. 1 predmetnej parlamentnej tlače –, zvoliť za viceprezidenta Prezídia Fondu národného majetku Slovenskej republiky Daniela Végha a za členov Prezídia Fondu národného majetku Slovenskej republiky Juraja Plechla, Mikuláša Kačaljaka, Milana Krajniaka, Stanislava Janotu a Františka Stana. Náležitosti potrebné k návrhu jednotlivých členov, teda čestné vyhlásenie, súhlas s kandidatúrou a profesijný životopis, sú uvedené v prílohe uvedenej tlače. Po uskutočnení tajného hlasovania o voľbe viceprezidenta Prezídia Fondu národného majetku Slovenskej republiky a ďalších 5 členov Prezídia Fondu národného majetku výbor odporúča, aby Národná rada Slovenskej republiky prijala návrh uznesenia, ktorý je v prílohe č. 2 parlamentnej tlače. Správa výboru o prerokovaní návrhu vlády Slovenskej republiky na odvolanie viceprezidenta Prezídia a členov Prezídia Fondu národného majetku bola schválená uznesením výboru č. 43 z 9. januára 2003. Výbor poveril uznesením výboru č. 43 z 9. januára 2003 spravodajcu výboru predložiť Národnej rade správu výboru a poveril ho právomocami podľa § 79 ods. 5 zákona 350/1996 Z. z. o rokovacom poriadku Národnej rady. Pán predsedajúci, to je všetko z mojej strany, môžete otvoriť diskusiu k danému materiálu.